Anno Domini millesimo trecentesimo octogesimo septimo statutum fuit hoc in Capitulo generali. Desolationem studiorum Ordinis generalium et praecipue Sancti Bernardi Parisiensis propter paucitatem imo quasi nullitatem studentium personarum dolenter intuens, et eidem subvenire totis viribus cupiens Capitulum generale, praecipiendo firmiter statuit, ordinat et diffinit, ut de quolibet Ordinis monasterio, cuiuscumque provinciae seu generationis, in cuius sunt, erunt vel esse poterunt, duodecim monachi, ad aliquod dicti Ordinis studium generale debeat unus monachus destinari, seu destinatus teneri, cum bursa et provisionibus ordinatis per papalia statuta, et qui mittendus fuerit, anno quolibet mittatur infra festum Omnium Sanctorum, alioquin abbates, priores, suppriores, cellerarii, bursarii et alii officiarii et conventus dictorum monasteriorum, qui in dicto termino monachum seu monachos, quemadmodum dictum est, non miserint seu missos non tenuerint cum bursa et provisionibus supradictis, teneantur elapsis duobus mensibus duplum bursarum et provisionum huiusmodi mittere suis expensis ad studium supradictum, cuius quidem dupli medietas secundum papalia eadem statuta studenti, pro quo mitti debebant, pro libris applicetur emendis, et alia in usus commune aliorum studentium per cellerarium dictorum studiorum convertatur. Et si dicti abbates, priores, suppriores, cellerarii, bursarii et alii officiarii dictorum monasteriorum praefatum duplum, ut praefertur, infra sex menses dictum terminum immediate sequentes non miserint, eo ipso, dictis sex mensibus elapsis, sententiam excommunicationis se noverint incurrisse. Quam sententiam excommunicationis, si diutius, quod avertat Deus omnipotens, sustinuerint animis induratis, ad ulteriores poenas contra ipsos procedet idem Capitulum generale. Patres autem abbates monasteriorum Ordinis, in quorum quolibet non sunt, erunt vel esse poterunt, ut praefertur, duodecim monachi, abbates, priores, suppriores, cellerarii, bursarii et alii officiarii ipsorum talium monasteriorum per inflictionem dictarum poenarum viriliter et debite compellant ad expensas dictorum sibi subiectorum monasteriorum, ut de duobus talibus monasteriis et expensis duorum monasteriorum talium pauperum, secundum praefatum modum, ad studium unus ipsorum monachorum alternandis per singulum quadriennium vicibus monachis destinetur. Per praemissa enim dictum Capitulum non vult aut intendit sicut nec praetendit, praedicis statutis papalibus in aliquo derogari. Certis etiam ex causis dictum Capitulum permotum sub excommunicationis poena inhibet districte omnibus Ordinis monachis, ne Aureliani vel alibi extra monasteria et studia ipsius Ordinis generalia praesumant tum solius vel principaliter studii commorari, licentias per dominum Cistercii vel ipsum Capitulum generale forsitan concessas, vel ordinationes factas inde et super hoc, seu tali residentiae scienter penitus revocando per tenorem praesentis statuti. 